title: Meijer de Haan
text: Meijer de Haan (14 a viz Ebrel 1852 en Amsterdam – 24 a viz Here 1895 en Amsterdam) a oa ul livour izelvroat. 
  Ganet e voe en ur familh yuzev pinvidik perc'henn war ur wispiderezh. E 1888 ez eas da Bariz ma kejas gant Theo van Gogh, Paul Gauguin ha Camille Pissarro. De Haan ha Paul Gauguin a zeuas da vezañ mignoned. An daou anezho a livas mogerioù ostaleri Marie Henry er Poull Du. De Haan a baee pañsion Gauguin, en eskemm e teske gantañ. Kemer a reas perzh e skol Pont-Aven hag er sintetegezh.
  
  Gant Marie Henry en doe ur verc'h. Daoust ma ne oa ket dimezet Marie Henry he doa dija ur verc'h all, lesanvet Mimi. Pa zivizas de Haan mont da Dahiti gant Gauguin e paouezas e familh da sikour anezhañ a-fet argant. E 1890 e kuitaas Breizh, goude bezañ roet e daolennoù da Varie Henry, hag e tistroas da Amsterdam. O merc'h a voe ganet e miz Even 1891.
  
  Liammoù diavaez
  
   Ul livadur gant de Haan war lec'hienn mirdi Van Gogh
   Pennad e nederlandeg diwar-benn Meijer de Haan, Amsterdam Joodshistorischmuseum
  
  Livourien izelvroat
  Ganedigezhioù 1852
  Marvioù 1895